
REGULAMENT 
PRIVIND UTILIZAREA SISTEMELOR INFORMAŢIONALE 
DE DATE CU CARACTER PERSONAL ÎN ACTIVITATEA CONSULARĂ  

                                       Capitolul I
                          DISPOZIŢII GENERALE

1.1. Prezentul Regulament transpune prevederile Legii nr. 133 din 8 iulie 2011 privind protecția datelor cu caracter personal din care reiese cerințele de asigurare a securității datelor cu caracter personal la prelucrarea acestora în cadrul sistemelor informaționale de date cu caracter personal, aprobate prin Hotărârea Guvernului nr. 1123 din 14 decembrie 2010, și prevederile Regulamentului privind Registrul de evidentă al operatorilor de date cu caracter personal, aprobat prin Hotărârea Guvernului nr. 296 din 15 mai 2012. Regulamentul vizează domeniul consular al activității Ministerului Afacerilor Externe și Integrării Europene, în special a Direcției Afaceri Consulare (DAC) și a misiunilor diplomatice și oficiilor consulare (MDOC), care operează cu informații și date cu caracter personal. 
1.2. Regulamentul reglementează condițiile generale și cerințele fată de angajații DAC și ai MDOC, în calitate de operatori de date cu caracter personal, pe care aceștia urmează să le respecte în raport cu persoanele fizice sau juridice pe parcursul activității de serviciu la prestarea serviciilor consulare, informațiile fiind date cu caracter personal.


                                      Capitolul II 
                                      OBIECTIVE

2.1. Prezentul Regulament va asigura un complex de măsuri tehnice și organizatorice de preîntâmpinare a prelucrării și difuzării ilicite a datelor cu caracter personal, care sunt utilizate în activitatea de serviciu de către angajații DAC și MDOC, împuterniciți să presteze servicii consulare și să acorde asistență și protecție consulară, în conformitate cu legislația în vigoare.
  
2.1.1. În activitatea de serviciu angajații DAC și ai MDOC operează cu categorii obișnuite și speciale de date cu caracter special. Din categoria datelor obișnuite la nivel de securitate unu (N-1) fac parte: 
· nume, prenume, patronimic;
· sexul;
· data și locul nașterii;
· cetățenia;
· IDNP;
· imaginea (fotografia);
· situația familială;
· situația militară; 
· autobiografia; 
· datele personale ale membrilor familiei;
· datele din permisul de conducere;
· datele din certificatul de înmatriculare a autovehiculului;  
· situația economică și financiară, inclusiv informații privind salariul;
· date despre bunurile deținute;
· datele cardului bancar;
· semnătura;
· datele din actele de starea civilă;
· numărul dosarului de pensie;
· codul personal de asigurări sociale (CPAS) 
· codul asigurării medicale (CPAM); 
· certificatul medical;
· numărul de telefon fix, mobil/fax;
· adresa de la domiciliu/reședință;
· adresa e-mail;
· profesia și date despre locul de muncă;
· formarea profesională, date despre diploma de studii; 
· date biometrice și antropometrice;
· date dactiloscopice; 
· obișnuințe/comportament; 
· caracteristicile fizice. 

2.1.2. Categoria specială (nivel de securitate N-2) a datelor cu caracter personal o constituie informația despre originea rasială sau etnică, religioasă, apartenența social, datele privind starea de sănătate sau viața intimă, condamnările penale, sancțiuni contravenționale ale unei persoane fizice. 

2.2. Prelucrarea datelor cu caracter personal va fi efectuată în procesul de exercitare a funcțiilor consulare, care revin angajaților DAC și ai MDOC, în conformitate cu prevederile Legii nr. 761 din 27.12.2001 cu privire la serviciul diplomatic, Hotărârii Guvernului Republicii Moldova nr. 368 din 28.03.2002 cu privire la aprobarea Statutului Consular și Regulamentului cu privire la activitatea Direcției Afaceri Consulare, aprobat prin Ordinul MAEIE nr. 1039-b-155 din 21.09.2012.    

2.3. Angajaților DAC și ai MDOC este interzisă utilizarea datelor cu caracter personal în alte scopuri, decât exercitarea obligațiilor de serviciu, în conformitate cu prevederile legislației. 

                              Capitolul III 
       LOCAŢIA ŞI DESCRIEREA DATELOR 
                  CU CARACTER PERSONAL

3.1. Datele cu caracter personal, utilizate de angajații DAC și ai MDOC, sunt prelucrate/stocate în formă manuală (pe suport de hârtie), precum și în format electronic. 

3.2. Corespondența care conține date cu caracter personal în formă manuală se clasifică în dosare, în funcție de indicele de clasificare, conform Nomenclatorului dosarelor Serviciului diplomatic al Republicii Moldova, aprobat prin Ordinul Ministerului Afacerilor Externe și Integrării Europene nr. 226/b/39 din 19.03.2007. Unele informații cu caracter personal se consemnează în registrele necesare desfășurării activității consulare, aprobate prin Ordinul MAEIE nr. 60-b-18 din 05.02.2013 privind aprobarea registrelor necesare pentru desfășurarea activității consulare, forma și conținutul acestora. 

3.3. Datele cu caracter personal în format electronic, sunt incluse în sistemele informaționale utilizate de către angajatorii DAC și ai MDOC (în continuare - SI), în vederea exercitării atribuțiilor ce le revin,  în conformitate cu Fișa postului. 

3.4. Funcționarii DAC și ai MDOC utilizează în activitatea de serviciu următoarele sisteme informaționale: 

· subsistemul Informatic Automatizat „Consul”  (în continuare – SIA „Consul”) se află în gestiunea Agenției Servicii Publice, air angajaților DAC și ai MDOC le revine funcția de utilizatori ai acestuia; 
· subsistemul Informațional de Gestionare a Vizelor (în continuare - SIGV) se află în gestiunea MAEIE și este operat de Direcția Afaceri Consulare;
· sistemul Informațional de Căutare „Acces-Web” (în continuare – SIC „Acces-Web”) este administrat de către instituția publică „Agenția Servicii Publice”, iar angajaților DAC și ai MDOC le revine  funcția de utilizatori ai acestuia.


                                                                        Capitolul IV 
                                                              DURATA DE STOCARE

4.1. Arhivarea și păstrarea corespondenței pe suport de hârtie se efectuează în conformitate cu prevederile Instrucțiunii privind constituirea dosarelor curente și organizarea arhivei Serviciului diplomatic al Republicii Moldova, aprobat prin Ordinul MAEIE № 649-b-104 din 06.06.2007.
4.2. Păstrarea datelor cu caracter personal în cadrul Sistemelor informaționale se asigură de către instituțiile specializate ale Republicii Moldova, responsabile de gestionarea acestora, în conformitate cu prevederile legislației.  

                                                                                       Capitolul V 
                                                     DREPTURILE ȘI OBLIGAȚIILE ANGAJAŢILOR 

5.1. Angajații DAC și ai MDOC sunt persoane împuternicite de operator și garantează respectarea drepturilor privind protecția datelor cu caracter personal, prelucrate pe parcursul efectuării acțiunilor consulare și acordării asistenței și protecției consulare, potrivit legislației în vigoare. 

5.2. În conformitate cu principiile de protecție a datelor cu caracter personal, angajații beneficiază de următoarele drepturi: la informare, acces la date, de intervenție, de opoziție asupra datelor de evidentă asupra datelor cu caracter personal ce-i vizează, precum și drepturile de a se adresa în instanța de judecată. 

5.3. Persoanele implicate în activitatea de prelucrare a informațiilor cu caracter personal vor respecta procedura de acces la datele cu caracter personal. 

5.4. Acordarea dreptului de acces a angajaților DAC și ai MDOC la informații cu caracter personal se va efectua în scop de serviciu, prin solicitare expresă, în formă scrisă. 

5.5. Angajații au obligația să prelucreze datele cu caracter personal strict în scopul îndeplinirii atribuțiilor de serviciu, asigurând nivelul prevăzut de confidențialitate și securitate, în conformitate cu prezentul Regulament şi rigorile legislative în vigoare. Aceștia au obligația să informeze conducerea subdiviziunii despre împrejurările de natură să conducă la o preluare (în special dezvăluire) neautorizată de date cu caracter personal sau despre o situație în care datele cu caracter personal au fost preluate cu încălcarea normelor legale. 

5.6. Informațiile furnizate vor fi acordate astfel, încât să nu prejudicieze drepturile persoanelor terțe. Persoana fizică sau persoana juridică de drept public ori de drept privat, care solicită informație ce conține date cu caracter personal, trebuie să indice scopul solicitării.

5.7. Refuzul dreptului de acces este utilizat în situația în care se aplică excepțiile prevăzute de lege. Necesitatea de a restricționa accesul se poate impune în cazul în care există obligația de a proteja drepturile și libertățile unor terțe persoane, dacă în informațiile solicitate apar și alte persoane și nu există posibilitatea de a obține consimțământul acestora sau nu pot fi extrase, prin editare, datele cu caracter personal irelevant. 

                                    Capitolul VI 
                        MĂSURILE DE PROTECŢIE 

6.1. Prevederile prezentului Regulament vor fi aduse la cunoștință, sub semnătură, angajaților DAC și ai MDOC, responsabili de prelucrarea datelor cu caracter personal. Persoanele vizate vor fi informate despre necesitatea asigurării nivelului prevăzut de protecție a acestora.

6.2. Măsurile de protecție a datelor cu caracter personal, prelucrate de DAC ori MDOC, se înfăptuiesc ținând-se cont de necesitatea asigurării confidențialității și integrității acestora, prin protecția datelor personale în formă manuală, electronică și externă. 

6.2.1. Corespondența manuală care conține date cu caracter personal se păstrează în sediul DAC ori MDOC. 
6.2.2. Accesul la datele cu caracter personal în cadrul SI este permis doar persoanelor autorizate. 
6.2.3. Protecția externă a încăperilor unde se păstrează/depozitează informația ce conține date cu caracter personal se realizează prin: serviciul de pază, mijloacelor de semnalizare sonoră și alarmă, inclusiv anti-incendiu.

6.3.  Informațiile utilizate de DAC și MDOC, care conțin date cu caracter personal, sunt supuse marcării, cu indicarea prescripțiilor pentru prelucrarea ulterioară și transmiterea acestora, inclusiv cu indicarea numărului de înregistrare. 

6.4. Accesul în sediul DAC și MDOC este restricționat, fiind permis doar persoanelor autorizate. Persoanele care nu activează în cadrul DAC ori MDOC, au acces în sediul acestora doar în timpul orelor de program și în locuri special amenajate pentru primirea cetățenilor în audiență.  

6.5. Sediul DAC și a MDOC se află sub supraveghere permanentă. La plecare se declanșează sistemul de alarmă. 

6.6.  Securitatea electroenergetică este asigurată prin echipamentul electric utilizat pentru menținerea accesului la sistemele informaționale, a cablurilor electrice, inclusiv protecția acestora contra deteriorării și conectărilor nesancționate. 

6.7. Calculatoarele de la care se accesează SI, dispun de UPS - uri, sunt folosite pentru închiderea corectă a sesiunii de lucru a acestora, în cazul deconectării de la sursa de alimentare cu energie electrică.

6.8.  Cablurile de rețea prin care se efectuează operațiunile de transmitere a datelor preluate din cadrul SI, sunt protejate contra conectărilor nesancționate sau deteriorate. Pentru a exclude bruiajul, cablurile de tensiune sunt separate de cele comunicaționale.

6.9. Dezvăluirea prin transmitere a datelor cu caracter personal prin intermediul rețelelor de comunicații urmează a fi securizată, utilizându-se mijloace de criptare și cifrare cuvenite, utilizându-se doar poșta electronică guvernamental.  


6.10. Birourile DAC și ale MDOC sunt dotate cu echipament anti-incendiar care corespunde cerințelor și normelor anti-incendiare în vigoare. 

6.11. Controlul instalării și scoaterii componentelor IT se efectuează prin evidenta instalării și scoaterii mijloacelor de program, mijloacelor tehnice și celor tehnice de program utilizate în cadrul SI. 

                                                                 Capitolul VII 
                                 UTILIZATORII DATEELOR CU CARACTER PERSONAL  

7.1. În cadrul DAC și a MDOC există un mecanism de înregistrare și evidentă a persoanelor care au acces sau participă la operațiuni de prelucrate a datelor cu caracter personal și care, în caz de necesitate, permite identificarea cazurilor neautorizate de acces sau de prelucrare ilegală a datelor respective. 

7.2. Angajații DAC și ai MDOC au un identificator personal (ID-ul utilizatorului), care conține semnalele nivelului de accesibilitate ale utilizatorului. Pentru conformarea ID-ului utilizatorului sunt utilizate parole, mijloace fizice speciale de acces cu memorie sau cartele cu microprocesoare, mijloace biometrice sau autentificare bazate pe caracteristici unice și individuale ale persoanei. 

7.3. Pentru a respecta regulile de asigurare a securității informaționale, în cazul alegerii și folosirii parolelor, se vor întreprinde următoarele:
· se va păstra confidențialitatea parolei;
· se va interzice înscrierea parolei pe suport de hârtie, în cazul în care nu se asigură securitatea păstrări acestuia;
· se va modifica parola de fiecare dată când sunt prezente indiciile eventualei compromiteri a sistemului sau parolei;
· se va alege parola cu mărimea de minimum 8 simboluri, care nu este legată de informația cu caracter personal a utilizatorului, nu conține simboluri identice consecutive și nu este compusă integral din grupuri de cifre sau litere;	
· se va dezactiva procesul automatizat de înregistrare (cu folosirea parolei salvatoare). 

7.4. În cazul în care contractul de muncă/raporturile de serviciu ale utilizatorului au fost încheiate, suspendate sau modificate și noile sarcini nu necesită accesul la date cu caracter personal ori drepturile de acces ale utilizatorului au fost modificate, ori utilizatorul a abuzat de codurile de identificare şi autentificare, accesul la SI se revocă sau se suspendă de către deținătorul de date cu caracter personal. 

7.5. Accesul la SI se autorizează, în conformitate cu politica de administrare și acces, stabilită de persoanele responsabile de gestionarea SI. Accesul la funcțiile de securitate ale sistemelor informaționale mai sus enunțate, se acordă doar persoanelor responsabile, indicate expres în politice de securitate a deținătorului de date cu caracter personal. Drepturile de acces ale utilizatorilor la SI se revizuiesc în funcție de sistemul informațional utilizat și după oricare schimbare de statut al utilizatorului. 

7.6. Fluxurile informaționale se autorizează de către deținătorii de date cu caracter personal în procesul transmiterii acestora în interiorul și în afara SI. Accesul fără fir la SI se documentează, se supune monitorizării și controlului și se permite doar în cazul utilizării mijloacelor criptografice de protecție a informației. Folosirea tehnologiilor fără fir se autorizează de persoanele responsabile ale deținătorului de date cu caracter personal. 

7.7. Se interzice stocarea de date cu caracter personal în altă parte decât pe serverele destinate în acest sens și pe stațiile utilizatorului. Se exclude stocarea datelor cu folosirea tehnologiilor Cloud Computing pe serverele comerciale.
                                                                          Capitolul VIII
                                  AUDITUL SECURITĂŢII SISTEMELOR INFORMAŢIONALE
      DE DATE CU CARACTER PERSONAL
 
8.1. Se organizează generarea înregistrărilor de audit a securității în cadrul SI pentru evenimentele indicate în lista corespunzătoare, supuse auditului. 

8.2. Se efectuează înregistrarea tentativelor de intrare/ieșire a utilizatorilor în SI, conform următorilor parametri:

a. Data și timpul tentativei intrării/ieșirii;
b. ID-ul utilizatorului;
c. Rezultatul tentativei de intrare/ieșire – pozitivă sau negativă.

8.3. Se efectuează înregistrarea tentativelor de pornire/terminare a sesiunii de lucru a programelor aplicate şi proceselor, destinate prelucrării informațiilor din SI, înregistrarea modificărilor drepturilor de acces ale utilizatorilor şi statutul obiectelor de acces conform următorilor parametri: 

a. Data şi timpul tentativei intrării/ieșirii;
b. Denumirea/identificatorul programului aplicativ sau al procesului;
c. ID-ul utilizatorului;
d. Rezultatul tentativei de intrare/ieșire – pozitivă sau negativă;

8.4. Se efectuează înregistrarea tentativelor de obținere a accesului (de executare a operațiunilor) pentru aplicații și procese destinate prelucrării informațiilor din SI, conform următorilor parametri:

a. Data și timpul tentativei intrării/ieșirii;
b. Denumirea (identificatorul) aplicației a accesului (executare a operațiunii);
c. ID-ul utilizatorului;
d. Specificațiile sursei protejate (identificator, nume logic, nume fișier, număr, etc.);
e. Tipul operațiunii solicitate (citire, înregistrare, ștergere, etc.);
f. Rezultatul tentativei de obținere a accesului (executare a operațiunii) – pozitivă sau negativă. 

8.5. Se efectuează înregistrarea modificărilor drepturilor de acces (competențelor) utilizatorului și statutului obiectelor de acces, conform următorilor parametri:  

a. Data și timpul modificării competențelor;
b. ID-ul administratorului care a efectuat modificările;
c. ID-ul utilizatorului și competențele acestuia sau specificarea obiectelor de acces și statutul nou al acestora.   

8.6. Se efectuează înregistrarea ieșirii din SI, înregistrarea modificărilor drepturilor de acces ale subiecților și statutul obiectelor de acces, conform următorilor parametri: 

a. Data și timpul eliberării;
b. Denumirea informației și căile de acces la acesta;
c. Specificarea echipamentului (dispozitivului) care a eliberat informația (numele logic);
d. ID-ul utilizatorului care a solicitat informația;
e. Volumul documentului eliberat (numărul paginilor, filelor, copiilor) şi rezultatul eliberării – pozitiv sau negativ.

8.7. Cazurile de deranjament al auditului securității sistemelor sau completării întregului volum de memorie repartizat pentru păstrarea rezultatelor auditului, sunt aduse la cunoștința persoanei responsabile de politice de securitate a datelor cu caracter personal, care întreprinde măsuri în vederea restabilirii capacității de lucru a sistemelor audit.   

8.8. Rezultatele auditului fiecărui sistem (operațiunile de prelucrare a informațiilor şi mijloacelor de efectuare a auditului), se protejează contra accesului neautorizat prin aplicarea măsurilor de securitate adecvate şi asigurarea confidențialității și integrității acestora. 

8.9. Durata minimă de stocare a rezultatelor auditului securității sistemelor constituie 2 ani, în scopul asigurării posibilității de folosire a acestora în calitate de probe în cazul incidentelor de securitate, unor eventuale investigații sau procese judiciare. În cazul în care investigările sau procesele judiciare se prelungesc, rezultatele auditului se păstrează pe toată durata acestora. 

                                                                      Capitolul IX
                                     ASIGURAREA INTEGRITĂŢII INFORMAŢIILOR 
 ŞI A TEHNOLOGIILOR INFORMAŢIONALE

9.1 Se asigură identificarea și înlăturarea deficiențelor de soft-uri destinate prelucrării informațiilor din SI, inclusiv instalarea corectărilor și pachetelor de reînnoire a acestora, protecția contra infiltrării programelor dăunătoare în soft-uri, măsuri care asigură posibilitatea reînnoirii automate și la timp a mijloacelor de asigurare a protecției contra programelor dăunătoare și signaturilor de virus. 

9.2 Se utilizează tehnologiile și mijloacele de constatare a intrărilor ilegale, ce permit monitorizarea evenimentelor și constatarea atacurilor, inclusiv asigură identificarea tentativelor folosirii neautorizate a informațiilor din SI.

9.3 Se asigură testarea funcționării corecte a componentelor de securitate a SI (automat - la pornirea sistemelor, și după caz – la solicitarea persoanei responsabile de politica de securitate a prelucrării datelor cu caracter personal). 

9.4 Reieșind din volumul prelucrărilor efectuate, individual, se stabilește de către operatori în intervalul de timp în care se execută copiile de siguranță a informațiilor din SI, precum și soft-urilor folosite pentru prelucrarea automatizată a acestora. Copiile de siguranță se testează în scopul verificării siguranței purtătorilor de informații și integrității informației indicate. Procedurile de restabilire a copiilor de siguranță se actualizează și se testează cu regularitate, în scopul asigurării eficacității acestora de către elaboratorii/administratorii SI. 



                                                                                  Capitolul X
                                              GESTIONAREA INCIDENTELOR DE SECURITATE 
A SISTEMELOR INFORMAŢIONALE 

10.1 Persoanele care asigură exploatarea/utilizarea SI sunt supuse, cel puțin o dată în an, instruirii cu privire la responsabilitățile și obligațiile în cazul executării acțiunilor de gestionare și reacționare la incidentele de securitate. 
10.2 Prelucrarea incidentelor de securitate include deplasarea, analiza, excluderea progresării acesteia, înlăturarea lor și restabilirea securității. Se monitorizează și documentează, în mod permanent, incidentele de securitate în SI. 
10.3 Persoanele care se fac vinovate de încălcarea normelor privind obținerea, prestarea, prelucrarea și protecția informațiilor din SI poartă răspundere, în conformitate cu prevederile legislației. 

                                                                         Capitolul XI 
                                                                   DISPOZIŢII FINALE

11.1 Prezentul Regulament constituie parte integrată a Politicii de securitate privind protecția datelor cu caracter personal, gestionate de către instituțiile serviciului diplomatic al Republicii Moldova. 

11.2 Prezentul Regulament intră în vigoare la data înregistrării acestuia la Centrul National pentru Protecția Datelor cu Caracter Personal al Republicii Moldova. 

11.3 Modificarea prezentului Regulament se face în modul și ordinea stabilită de legislație la propunerea instituțiilor serviciului diplomatic al Republicii Moldova. 
